KIRJALLINEN KYSYMYS P-2561/00 esittäjä(t): Theodorus Bouwman (Verts/ALE) komissiolle. Sähköisen kaupankäynnin aiheuttaman tavaraliikenteen kasvun ympäristövaikutukset.



Virallinen lehti nro 103 E , 03/04/2001 s. 0184 - 0184



KIRJALLINEN KYSYMYS P-2561/00 esittäjä(t): Theodorus Bouwman (Verts/ALE) komissiolle (25. heinäkuuta 2000) Aihe: Sähköisen kaupankäynnin aiheuttaman tavaraliikenteen kasvun ympäristövaikutukset Hollantilainen maantiekuljetuksista vastaava Transport en Logistiek Nederland -organisaatio julkaisi äskettäin tutkimuksen Nieuwe wijn in oude zakken (uutta viiniä vanhoissa pulloissa), josta käy ilmi, että tavarakuljetusten määrä Alankomaissa kasvaa ylimääräiset 17 prosenttia vuoteen 2005 mennessä sähköisen kaupan vuoksi. Tätä kasvua voidaan odottaa jo aiemmin arvioidun 21 prosentin kasvun lisäksi, ja se johtuu pääasiassa siitä, että isojen rekkojen asemesta käytetään yhä enemmän pakettiautoja ja pikkubusseja. 1. Onko komissio tietoinen edellä mainitusta tutkimuksesta? Onko se tutkinut sähköisen kaupan vaikutuksia koko EU:n tavaraliikenteeseen? 2. Katsooko komissio, että sähköisen kaupan aiheuttama lisäys maantiekuljetusten kasvuun (sekä siitä seuraava melusaasteen ja ilmansaasteiden lisääntyminen ja ilmastomuutokset) on ristiriidassa kestävän kehityksen mukaisten kuljetusten kanssa EU:ssa etenkin, kun suhteellisesti enemmän saastuttavien pakettiautojen osuus kasvaa? 3. Alankomaiden viranomaiset noudattavat ehkäisevää liikennepolitiikkaa, jolla pyritään rajoittamaan kuljetuksia. Eikö komission politiikka sähköisen kaupan helpottamiseksi ja edistämiseksi ole ristiriidassa Alankomaiden politiikan kanssa? 4. Aikooko komissio ryhtyä toimiin poistaakseen sähköisen kaupan ja kuljetusten rajoittamisen välisen ristiriidan? 5. Jos vastaus on myönteinen, milloin komissiolta voidaan odottaa tätä asiaa koskevia ehdotuksia? Loyola de Palacion komission puolesta antama vastaus (26. syyskuuta 2000) Komissio on tietoinen parlamentin jäsenen mainitsemasta tutkimuksesta ja myös useista muista samaa aihetta käsittelevistä tutkimuksista. Ikävä kyllä eri tutkimusten tulokset eivät anna yhdenmukaista kuvaa tulevasta kehityksestä. Komissio tukee tutkimustyötä viidennen puiteohjelman avulla. Neljännestä puiteohjelmasta on jo saatavilla joitakin tuloksia, jotka viittaavat siihen, että on mahdollista tehostaa logistiikkaa ja vähentää ympäristön kuormitusta. Online-vähittäiskauppaan ollaan kehittämässä uusia tavarantoimitusmuotoja, kuten noutopisteitä, joiden pitäisi tehostaa logistiikkaa. Kaiken kaikkiaan logistisen hallinnan parantuminen mahdollistaa myös esimerkiksi eri lähteistä peräisin olevien tavaroiden yhteiskuljetukset ja alentaa näin logistiikkakustannuksia. Lisäksi siirtyminen aineettomiin tuotteisiin (joita voidaan toimittaa suoraan tietoverkon välityksellä) vähentää fyysisten kuljetusten tarvetta. Vaikka sähköisestä kaupankäynnistä onkin tulossa yleisesti hyväksytty kaupan muoto, se on vielä varhaisessa kehitysvaiheessa. On mahdollista, että sähköisen kaupankäynnin myötä kevyiden pakettiautojen käyttö lisääntyy, mutta jos tavarantoimituksia yhdistetään entistä enemmän, näin ei kenties käykään. Jos sähköistä kaupankäyntiä tarkastellaan laajemmassa yhteydessä osana sähköistä liiketoimintaa, kuljetusten kasvavaan määrään liittyvistä eduista ja haitoista ei ole vielä tarkkaa tietoa. Komissio seuraa sähköisen kaupankäynnin kehitystä sekä kuljetusten että liiketoiminnan kannalta. Tässä vaiheessa komissio ei halua tehdä johtopäätöksiä sähköisen kaupankäynnin vaikutuksesta kuljetuksiin tulevaisuudessa. Komissiossa on valmisteilla yhteistä kuljetuspolitiikkaa käsittelevä valkoinen kirja, jossa tarkastellaan näitä kysymyksiä kuljetuspolitiikan kokonaisarvioinnin yhteydessä.